ಮಗನ ಸಾವಿನ ಸುದ್ದಿ ಕೇಳಿ ತಂದೆಗೆ ಹೃದಯಾಘಾತ

-ತಿಥಿ ಕಾರ್ಯಕ್ಕೆ ಹೊರಟಿದ್ದ ಕುಟುಂಬಕ್ಕೆ ಆಘಾತ

ಗದಗ: ಮಗನ ಸಾವಿನ ಸುದ್ದಿ ಕೇಳಿ ತಂದೆಗೆ ಹೃದಯಾಘಾತವಾಗಿ ಸಾವನ್ನಪ್ಪಿರುವ ಘಟನೆ ಜಿಲ್ಲೆಯ ರೋಣ ತಾಲೂಕಿನ ಗಾಡಗೋಳಿ ಗ್ರಾಮದಲ್ಲಿ ನಡೆದಿದೆ. ತಂದೆ-ಮಗ ಒಂದೇ ದಿನ ಸಾವಿನ ಮನೆ ಪ್ರವೇಶಿಸಿರುವ ಸುದ್ದಿ ಕೇಳಿ ಇಡೀ ಗ್ರಾಮದಲ್ಲಿ ಸೂತಕದ ಛಾಯೆ ಆವರಿಸಿದೆ.

ಕುಬೇರಪ್ಪ ಹೊಸಮನಿ (60) ಮತ್ತು ಪ್ರವೀಣ್ ಹೊಸಮನಿ (25) ಮೃತ ತಂದೆ-ಮಗ. ನಿವೃತ್ತ ಶಿಕ್ಷಕರಾಗಿದ್ದ ಕುಬೇರಪ್ಪ ಹೊಸಮನಿ ಅಣ್ಣನ ಮಗನಾದ ಪ್ರವೀಣ್ ನನ್ನು ತಮ್ಮ ಬಳಿಯೆಲ್ಲಿಯೇ ಇರಿಸಿಕೊಂಡು ನೋಡಿಕೊಳ್ಳುತ್ತಿದ್ದರು. ಪ್ರವೀಣ್ ಶಿಕ್ಷಣ ಸೇರಿದಂತೆ ಎಲ್ಲ ಜವಾಬ್ದಾರಿಗಳನ್ನು ಕುಬೇರಪ್ಪ ತೆಗೆದುಕೊಂಡಿದ್ದರು.

ಮನೆಯ ಒಡತಿಯ ತಿಥಿ ಕಾರ್ಯ ಹಿನ್ನೆಲೆಯಲ್ಲಿ ಪ್ರವೀಣ್ ಮನೆಯ ಸ್ವಚ್ಛತೆ ಮಾಡುತ್ತಿದ್ದರು. ಈ ವೇಳೆ ಹೃದಯಾಘಾತದಿಂದ ಪ್ರವೀಣ್ ಸಾವನ್ನಪ್ಪಿದ್ದರು. ಇತ್ತ ಮಗನ ಸಾವಿನ ಸುದ್ದಿ ಕೇಳಿದ ಕೂಡಲೇ ಕುಬೇರಪ್ಪ ಅವರಿಗೂ ಹೃದಯಾಘಾತವಾಗಿದ್ದು, ಮಗನನ್ನು ಹಿಂಬಾಲಿಸಿದ್ದಾರೆ. ಕುಟುಂಬಸ್ಥರು ತಂದೆ-ಮಗನ ಅಂತ್ಯಕ್ರಿಯೆ ಒಂದೇ ಸ್ಥಳದಲ್ಲಿ ಸಿದ್ಧತೆ ನಡೆಸಿಕೊಂಡಿದ್ದಾರೆ. ಒಂದೇ ದಿನ ಇಬ್ಬರನ್ನು ಕಳೆದುಕೊಂಡ ಕುಟುಂಬಸ್ಥರು ತೀವ್ರ ಅಘಾತಕ್ಕೊಳಗಾಗಿದ್ದು, ಆಕ್ರಂದನ ಮುಗಿಲು ಮುಟ್ಟಿದೆ.